**ኪንዮ ሰላም ዘሎ ትጽቢት**

ሰላም መዳርግቲ ዘይርከባ ኩነት ህይወት እያ። ሰላም- ወዲ ሰብ ሂወቱ ብቅሳነትን ብሓጎስን ፍቅርን ብዘይ ፍርሕን ራዕድን ዝርከበሉ ህሞት እዩ። ሰላም ኣብ መንጎ ሕብረተ-ሰብ ወይ ሃገራት ካብ ኩናትን ምፍጣጥን ንዝነበሮም ዘይምርድዳእ ፈቲሖም ሓዲሽ ሂወት ናይ ፍቅርን ምትሕግጋዝን ዝምድና ክፈጥሩ እንከለዉ እዩ። ስለዚ ሰላም ብርሃን እያ፣ ሰላም ፍቅሪ እያ፣ ሰላም ሕውነትን ምክብባርን እያ።

ኣብ መንጎ ሃገርና ኤርትራን ኣብ መንጎ ኢትዮጵያን ንዕስራ ዓመታት ዝተኽየደ ናይ ጽልእን ዕንወትን መንገዲ ብሳላ ጽንዓትን መኸተን ህዝብታት ኤርትራን ኢትዮጵያን፣ ነቲ ጸረ-ሰላም ዝኾነ ስርዓት ወያነ ምሕዮም ናብ ሓዲሽ ንቡር ሕውነታውን ጉርብትናን መድረኽ ኣትዮም ይርከቡ ኣለው። ስለዚ ኣብ መንጎ ክልተ ሃገራት ተፈጢሩ ዘሎ ሰላም ክቅጽል፣ ውሽጣዊ ኩነታት ክልትኤን ሃገራት ማዕሪኡ ንሰላም ዝኸውን ባይታ፣ ንህዝቢ ዘዕግብን ሓድነት ዝፈጥርን ኩነታት ክመቻቻእ ኣለዎ።

ኢትዮጵያ ምስ ዘለዋ ናይ ነዊሕ ዓመታት ከም ነጻ ሃገር ኮይና ምጽንሓን ዘለዋ ባህርያዊ ጸጋታትን ኣብ ነዊሕ ዓመታት ብዝረኸበቶ ዓለማዊ ደገፋት ኣብ ቡዙሕ ሸነኻት ካብ ኤርትራ ኣብ ዝሓሸ ኩነታት ትርከብ። ምህናጽ ደሞክራስያዊ ትካላት ምስ ዘለዎን ገለ ኣሉታዊ ሸነኻት፣ ምሕያልን ምብርባርን ኢንዳስትራልያዊ ጽላት ንርሑቅ ገጠራት ዘግለለ ምዕባሌታት ኣብ ኢትዮጵያ ደሓን ዝኾነ ስርሓት ተሰሪሑ ኣሎ።

ኣብ’ዚ እዋን ምስቲ ምስ ኢትዮጵያ ዝህልወና ዝምድና ህዝቢ ኤርትራ ንኩነታት ሃገሩ ምስ ናይ ኢትዮጵያ ኩነታት እንዳነጻጸረ ስለ ዝኸይድን ብናይ ኢትዮጵያ ናይ ዜና ማዕከናት እውን ዓቢ ጽልዋ ይፈጥረሉ እዩ። ኣብ ምዕቃብ ማይን ሓመድን ሕክምናን ትምህርትን ብዙሕ ኣድማዒ ስርሓት ተሰሪሑ ኣሎ። ኪኖ እዚ’ኸ ኤርትራና ኸ ኣብ ከመይ ኩነታት ትርከብ? ምስ’ዚ ተኸሲቱ ዘሎ ሰላም ኤርትራውያን ካብ ሃገሮም እንታይ ይጽበዩ?

1. **ሃገራዊ ዕርቂ**

ዝኾነት ሃገር ንቅድሚት ክትስጉም እንተድኣ ኮይና ተሳትፎ ናይ ኩሎም ዜጋታታ ኣገዳሲ እዩ። ዝተመቃቀለ ሕብረተሰብ ዘይሩ ዘይሩ ወዳቂ እዩ። ኣብ ሓደ ምትፍናን ዝበዝሖ ሃገርን ውድብን እቲ ዝበለጸ መሳርሒ ንሃገራዊ ሓድነትን ድሕነትን ጉድለታትን ጌጋታትን ተነጺሮም ሃገራዊ ዕርቂ ምግባር እቲ እንኮ ኣማራጺ ዘይብሉ መፍትሒ ግርጭታት እዩ።

ኣብ ከም ኤርትራ ዝኣመሰላ ሃገራት ብጽንኩር (ብረታዊ ቃልሲን ኲናትን) ናይ ምሕራርን ምህናጽን ሃገር ዝሓለፋ ሃገራት እቲ ጉዕዞ ኣዝዩ ዝተሓላለኸ እዩ። ካብ ግዜ ብረታዊ ቃልሲ ክሳብ ሕጂ ብውድባትን ውልቀሰባትን ንሃገር ይጠቅም ተባሂሉ ዝተሰርሑ ስርሓት ኣብ ጉዕዞ ገለ ገለ ጎድናዊ ሳዕቤናትን ጉድለታትን ተራእዮም እዮም። ናይ’ዞም ንረብሓ ሃገር ክብሃል ዝተፈጥሩ ጉድለታት ብምሕረትን ሕድገት ክፍወሱ ኣለዎም። እቶም ኣብ ስራሕ ሓላፍነት ዝጸንሑ ካብ ዝኾነ ክሲ ነጻ ክኾኑ (IMMUNITY) ዕድል ብምሃብ ንሕዱር ሕማማትን ቅርሕንትን መፈወሲ ክንጥቀመሉ ይግባእ።

እዚ ዓይነት ኣሰራርሓ ኣብ ቡዙሓት ሃገራት ንዝህልወን ውሽጣዊ ሽግራት ከም መፍትሒ ይጥቀማሉ እየን። ኣብ ባህልናን ሃይማኖታትናን ይቅረ ምብህሃል ሉሙድን ዝውትርን ቅዱስ ስራሕ እዩ።ንሕና ሕጂ ኣብ ሓዲሽ መድረኽ ንኣቱ ስለዘለና ብሓባር ጉዕዞና ምእንቲ ክንቅጽል ሃገራዊ ዕርቂ ኣገዳሲ እዩ።

 ኣብ ኤርትራ ነዚ ናይ ሕድገት (IMMUNITY) ምግባር ዝህብ ኣካል መን እዩ? ሕጂ ብቅዋም ዝተመርጸ ባይቶ ስለዝይብልና፣ ብመንገዲ ረፈረንዱም ነዚ ናይ ሕድገትን ዕርቅን ውሳኔ ህዝቢ ድምጹ ክህበሉ ኣለዎ። ከምዚ እንተዘይተገሩ እቲ ብሓላፍነት ዝሕተት ብሓላፍነት ከይሕተት እቲ ተበዲለ ዝብል’ውን ሕኒኡ ክፈዲ ዝተፈላለየ ማሕለኻታት እንዳፈጠረ ኩሉ ግዜ ኣብ ምትፍናን ክነብር ኢና። ስለ’ዚ ሃገራዊ ዕርቂ ብመንገዲ ናይ ሕድገት ረፈረንዱም ሽግራትና ክንፈትሕ ግዜ ዝጠልቦ ጻዊዒት እዩ።

ከም መበገሲ ክኾነና ብዝተፈላለየ ምኽንያት ተኣሲሮም ዘለዉ ምሕረት ተገርሎም ንሳቶም’ውን ኣብ’ቲ ናይ ዕርቅን ሕድገትን ክሳተፉ ኣገዳሲ እዩ።

1. **ሃገራዊ ኣገልግሎት**

ድሕሪ ነጻነት ኤርትራ ሃገራዊ ኣገልግሎት ምእዋጁ እቲ ዝዓበየ መድሕን ሃገር ፖሊሲ ናይ መንግስቲ ኤርትራ ከምዝኾነ ኣብ’ቲ ዲሒሩ ዝተራእየ ወራር ወያነ ህያው ምስክር ኮይኑ እዩ። ኤርትራ ዘጋጠማ ኩናት ብኩሉ መለኪዕታቱ ክትጻወሮ ፈጺሙ ዘይካኣል እዩ ነይሩ። እቲ ዝዓበየ ተንኮል ወያነ ኣብ ክልተ ኣምራት ዘተኮረ እዩ ነይሩ።

ሓደ ኤርትራ ኣብ’ቲ ወያነ ኩናት ዝኣወጅሉ እዋን ዝበዝሕ ተጋዲሉ ዝመጸ ሰራዊት ኣጣይሳ ስለዝነበረት፣ ኢትዮጵያ ድማ ካብ’ቲ ብዕስራ ግዜ ካብ ህዝቢ ኤርትራ ዝበዝሕ ህዝቢ ኢትዮጵያ ብቀሊሉ ዝተዓጻጸፈ ሰራዊት ከሰልፉ ከምዝኽእሉ ኣብ ግምት ስለዘእተዉ፣

ካልኣይ ኤርትራ ከም ሓዳሽ ሃገር ካብ ባዶ ጀሚራ ተተይ ትብል ከምዘላ ስለዝፈለጡ፣ ንቁጠባ ኢትዮጵያን ናይ ምዕራባውያን ደገፍ ስለዝተኣማመኑ ንኤርትራ ብቀሊሉ ክንቆጻጸራ ንኽእል ኢና ኢሎም ስለዝሓለሙ ወራር ብምስምስ ዶብ ኣዊጆሙልና።

ኣብ’ዚ እዚ ዕስራ ዓመት እዚ **ዝተናውሐ ሃገራዊ ኣገልግሎት** እንተዘይነብር ኩሉ ሕልሚ ወያነ ምተዓወተ ነይሩ።ኣብ 2000 ዝተኣወጀ ወፍሪ ዋርሳይ ይካኣሎ ብሓደ ኢዱ ዶባቱ ዘጽንዕ ብካልእ ድማ ኣብ ልምዓትን ህንጸት ሃገርን ዝሳተፍ ሰራዊት ስለዝሃነጽና ሃገር ካብ ናይ ወራር ስግኣትን ካብ ቁጠባዊ ዕንወትን ዲሒና ሕጂ ድማ ብዓወት ወጺእና። ኣብ’ዚ እዋን እዚ ብጽንዓትን መኸተናን ዘምጻእናዮ ሰላም ነዚ ንሃገሩ ክከላኸለላን ክሃንጻን ዝጸንሐ ሰራዊት ፍረጻምኡ ክኽፈል ኣለዎ።

ስለዚ ኣብ’ዚ እዋን ከም ቀዳማይ ውሳኔ ክግበር ዘለዎ ሃገራዊ ኣገልግሎት ናብ ንቡር ክምለስ ኣለዎ። ዝቅጽል ድማ እዚ ስራዊት ዝሃነጾም ትካላት ሰሪሑ ናብርኡ ከም ዝመርሓሉ ክግበር ኣለዎ።

1. **ምህናጽ ደሞክራስያዊ ትካላት**

ኤርትራ ኣብ ዝሓለፈ 20 ዓመት ብዙሕ ተሃስያ እያ። ወራር ወያነ ኣብ’ቲ ደሞክራስያዊ ትካላትና ክንሃንጸሉ ንጅምር ዝነበርና ግዜ ስለዝጀመረ እቲ መስርሕ ከም’ቲ ዝድለ ኣይከደን።

ድሕሪ ስምምዕ ኣልጀርስ እቲ ናይ ሰላም ተስፋ ስለዝነበረ ናብ ቅዋማዊ ጉዕዞ ንምኻድ ሰለስተ ኮሚቴታት ቆይመን።

ቀዳመይቲ ብኣቶ ሮሞዳን ሓመድ ኑር እትምራሕ ናይ ምርጫ ቦርድ

ካላኣይቲ ንኣቃውማ ፖለቲካዊ ሰልፍታት ዝምልከት ንድፊ ብወ/ሮ ኣስካሉ መንቀረዮስ ሳልሰይቲ ንድፊ ሕጊ ምርጫ ዝምልከት ብኣቶ ማሕሙድ ሸሪፎ እትምራሕ እቲ ንድፊ ኣብ ህዝቢ ወሪዱ ክትዕ ከካይደሉ ምስጀመረ ምንቅስቃስ ናይቶም ብጂ-15 ዝፍለጡ ኣባላት ማእከላይ መሪሕነት ስለዝተላዕለ ብድሕሪኡ እቲ መስርሕ ተመዛቢሉ ተሪፉ።

ብዓቢኡ ድማ ስርዓት ወያነ ንብይን ኮሚሽን ዶብ ኤርትራን ኢትዮጵያን ስለዝተቃወሞ ነቲ ኩነታት ዝያዳ ኣጋዲድዎ፣ ኣድህቦና ኣብ ምክልኻልን ድሕነት ሃገርን ከምዝኸውን ተጌሩ። ብፍላይ ኣብ ዝሓለፈ ዓሰርተ ዓመታት ድማ ምምሕዳር ኣሜርካ ምስ ስርዓት ወያነ ብምትሕብባር ዝተፈላለየ ናይ ሓሶት ክስታት ብምልጣፍ ኤርትራ ካብ ናይ ዓለም መድረኽ ክትግለልን ኣብ ልዕሌኣ እገዳ ስለዝተገብረ ኣድህቦ ኣብ ድሕነት ሃገርን መኸተን ከምዘተኩር ኮይኑ። ሕጂ ድሕሪ ዕስራ ዓመት ነዚ ናይ ወያነን ምምሕዳር ኣሜሪካን ውዲት ሲዕርና ኣብ ርሁው ናይ ሰላም ኩነታት ኣቲና ንርከብ። ኣብ’ዚ እዋን እቲ ቅድሚ ዕስራ ዓመት ተጀሚሩ ዝነበረ ምህናጽ ዲሞክራስያዊ ትካላት ብቁልጡፍ ክጅመር ኣገዳሲ እዩ።

1. **ምጅማር ናይ ህንጻ ስርሓት**

ሂወት ሓንቲ ሃገር ንዜጋታት ስራሕ ኣብ ምፍጣር እዩ ዝምርኮስ። ኣብ ኤርትራ ድሕሪ ሕርሻዊ ጽላት(SECTOR )ዝዓበየ ናይ ስራሕ ዕድል ዝፈጥር ናይ ህንጻ ጽላት(SECTOR) እዩ። ህንጻዊ ስርሓት ንኩሉ መትንታት ናይ ቁጠባን ንግዲ ዝጸሉ ኣብ ቁጠባ ሃገር ዓቢ እጃም ዘለዎ እዩ።

ኣብ 2006 መንግስቲ ብሕታዊ ናይ ህንጻ ስርሓት ደው ከምዘበሎ ይፍለጥ። ኣብ’ቲ እዋን ምኽንያት ነዚ ናይ ህንጻ ስርሓት ጠጠው ምባል ዝተዋህበ መግለጺ ኣብ’ቲ ዝካየድ ዝነበረ ስርሓት ብዙሕ ብልሽውና ይርኤ ስለዝነበረ እዩ። ምስ’ዚ ተኣሳሲሩ ኣብ ናይ ጤሳ መሬት ዝግበር ዝነበረ ካብ ሕጊ ወጻኢ ስርሓት ነቲ ውሳኔ ተደራቢ ምኽንያት ኮይንዎ።

እዚ ናይ ህንጻ ስርሓት ጥጠው ምባል ዝተወስደ ስጉምቲ ኣብ ናይ ሃገርና ኪኢላዊ ዓቅሚ ዓቢ ሃስያ ኣውሪዱ እዩ። ዝነበሩና ሙኩራት ማሃንድሳትን ኮንትራክቶራትን ናይ ህንጻ ኪኢላታትን ሃገሮም ራሕሪሖም ናብ ስደት ከምዘምርሑ ጌርዎም እዩ። ስለ’ዚ ነዚ ዝተፈጥረ ሃጋፍ ንምምላእ ዓቢ ብድሆ ይጽበየና ኣሎ።

ብናተይ ርእይቶ እቲ ዝተውስደ ስጉምቲ ጉጉይ ነይሩ። ኣብ ክንዲ ዝተራእየ ጌጋታት ኣሪምካ ነቲ ስራሕ ከምዝቅጽል ምግባር ብኣልማማ ንሕሙምን ጡዑይን ብሓባር ጠጠው ምባል ቅኑዕ ኣይነበረን።ንመንእሰይ ወለዶ ፖለቲካዊ ኣስተምህሮ ምሃብ ጽቡቅ እዃ እንተኾነ ብዕግበት ክንበር ግን ናይ መጻኢ ሂወቱ ውሑስ እዩ ዝብለሉ ናይ ስራሕ ዕድላት ክንፈጥር ክንክእል ኣሎና። ስለ’ዚ እዚ ናይ ህንጻ ስርሓት ዝዓበየ ናይ ስራሕ ዕድል ዝህብ ስለዝኾነ ብዘይውዓል ሕደር ክጅምር ይግባእ።

1. **ምብርባር ዘቤታዊ ወፍርን ንግድን**

ኣብ ዝሓለፈ 20 ዓመት ሓደ ካብቲ ተዳኺሙ ዝጸንሐ ጽላት ዘቤታዊ ወፍርን ንግድን እዩ። ከም’ቲ ኣቀዲመ ዝጠቀስክዎ ኩሉ ሂወት ናይ’ዛ ሃገር ብወራር ወያነን ሳዕቤናቱን ተጸልዩ ተዳኺሙ እዩ ጸኒሑ።

ዘቤታዊ ወፍርን ንግድን እውን ከም ካልኦት ጽላት ተዳኺሙ እዩ ጸኒሑ። ብጀካ መንግስቲ ዝንቀሳቀሰሉ፣ ውልቀሰባት ኣብ ንግዲ ብፍላይ ምስ ኢምፖርት ኤክስፖርት ዝተኣሳሰር ዳርጋ ኣይነበረን። ምክንያት ናይ’ዚ ድማ ሕጽረት ናይ ወጻኢ ሸርፊ ምንባሩ ይጥቀስ። መንግስቲ ነተን ዝርካበን ናይ ወጻኢ ሽርፊ ኣከናዊኑ ብምኻድ እዛ ሃገር በርባዕተ እግራ ደው ከምትብል ጌርዋ እዩ።

እንተኾነ ሳዕቤን ዘይብሉ ነገር ስለዘየለ ብሰንኪ ምዕጻው ናይ ኢምፖርት ኤክስፖርት ብዙሓት ኤርትራውያን ነጋዶ ዓዶም ገዲፎም ኣብ ፈቆዶ ናይ ኣፍሪቃ ሃገራት ተሰዲዶም ራእሲ ማሎም የዋፍሩ ኣለዉ። ብካልእ ሸነኽ’ውን ብቀጻሊ ካብ ዜጋታት ክኣቱ ዝግብኦ ዝነበረ ርእስማል ተዓጊቱ ተሪፉ።

ሕጂ ምስ’ዚ ተረኺቡ ዘሎ ሰላም ኩሎም ኣብ ውሽጥን ደገን ዝርከቡ ኣብ ሃገሮም ራእሲማሎም ከዋፍሩ ኣብ ዝሓጸረ ግዜ ባይታ ክጣጣሓሎም ይግባእ።

1. **ሓበሬታ**

ሓበሬታ ምንጪ ምርግጋእን ወይ ምብትታንን እዩ። ጉቡእ ሓበሬታ ኣብ ዘይህልወሉ ህዝቢ ይደናገር ዘይሕጋዊ ስራሕ ይስዕርር ናብ ህውከትን ዕግርግርን ድማ የምርሕ።

ቅኑዕ ኣብ ግዚኡ ዝርከብ ሓበሬታ መሰረት ናይ ምርግጋእን ሓድነትን እዩ። ሓብሬታ ምርካብ ሓደ ካብ መሰላት ናይ ህዝቢ እዩ። ስለዚ እዚ ዝኸይድ ዘሎ መስርሕ ሰላም ዝርዝር ሓበሬትኡ ህዝቢ ክፈልጦ መሰሉ ስለዝኾነ ፕረሲደንትን ሓለፍቲ መንግስቲ ዝርዝራዊ ኣካይዳ መስርሕ ሰላም ንህዝቢ ክግለጽ ዝበለጸ ምኾነ።

ግርማይ የማነ

ርያድ - ሱዑዲ ዓረብ tzinaat@gmail.com